62024TJ0032_EXT
SENTENZA TAL-QORTI ĠENERALI (It‑Tieni Awla)
24 ta’ Settembru 2025 (
*1
)
“Trade mark tal-Unjoni Ewropea – Proċedimenti ta’ revoka – Reġistrazzjoni internazzjonali li tindika l-Unjoni Ewropea – Trade mark figurattiva li tirrappreżenta tmien chevrons li jippontaw ’l isfel – Użu ġenwin tat-trade mark – Artikolu 18(1)(a) u Artikolu 58(1)(a) tar-Regolament (UE) 2017/1001 – Natura tal-użu tat-trade mark – Forma li hija differenti f’elementi li ma jibdlux il-karattru distintiv – Rikors inċidentali – Suġġett tar-rikors – Interess ġuridiku – Ammissibbiltà”
Fil-Kawża T‑32/24,
Barry’s Bootcamp Holdings LLC, stabbilita f’Miami, Florida (l-Istati Uniti), irrappreżentata minn M. Hawkins, T. Dolde u C. Zimmer, avukati,
rikorrenti,
vs
L-Uffiċċju tal-Proprjetà Intellettwali tal-Unjoni Ewropea (EUIPO), irrappreżentat minn R. Raponi, bħala aġent,
konvenut,
il-parti l-oħra fil-proċedimenti quddiem il-Bord tal-Appell tal-EUIPO, intervenjenti quddiem il-Qorti Ġenerali, hija
Hummel Holding A/S, stabbilita f’Aarhus (id-Danimarka), irrappreżentata minn S. Pedersen, avukat,
IL-QORTI ĠENERALI (It‑Tieni Awla)
Komposta, waqt id-deliberazzjonijiet, minn A. Marcoulli, Presidenta, J. Schwarcz (Relatur) u L. Spangsberg Grønfeldt, Imħallfin,
Reġistratur: G. Mitrev, Amministratur,
wara li rat il-fażi bil-miktub tal-proċedura,
wara s-seduta tad‑9 ta’ Jannar 2025,
tagħti l-preżenti
Sentenza (
1
)
1
Permezz tar-rikors tagħha bbażat fuq l-Artikolu 263 TFUE, ir-rikorrenti, Barry’s Bootcamp Holdings LLC, titlob l-annullament tad-deċiżjoni tat-Tieni Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) tas‑7 ta’ Novembru 2023 (Każijiet magħquda R 1415/2022‑2 u R 1421/2022‑2) (iktar ’il quddiem id-“deċiżjoni kkontestata”).
I. Il-fatti li wasslu għall-kawża
[omissis]
8
Fl‑1 ta’ Awwissu 2022, l-intervenjenti ppreżentat rikors quddiem l-EUIPO kontra d-deċiżjoni tad-Diviżjoni tal-Kanċellazzjoni, irreġistrata bin-numru R 1415/2022‑2, sa fejn din iddikjarat ir-revoka tad-drittijiet tagħha fuq ir-reġistrazzjoni internazzjonali kkontestata għall-“basktijiet għall-isport” inklużi fil-klassi 18 u għaż-“żraben; żraben għall-isport; żraben għal skopijiet rikreattivi” inklużi fil-klassi 25.
9
Fl-istess jum, ir-rikorrenti ppreżentat appell quddiem l-EUIPO kontra d-deċiżjoni tad-Diviżjoni tal-Kanċellazzjoni, irreġistrata bin-numru R 1421/2022‑2, sa fejn din ċaħdet it-talba għal revoka għall-prodotti inkwistjoni.
10
Permezz tad-deċiżjoni kkontestata, il-Bord tal-Appell għaqqad l-appelli fil-Każijiet R 1415/2022‑2 u R 1421/2022‑2 abbażi tal-Artikolu 35(5) tar-Regolament Delegat tal-Kummissjoni (UE) 2018/625 tal‑5 ta’ Marzu 2018 li jissupplimenta r-Regolament (UE) 2017/1001 tal-Parlament Ewropew u tal-Kunsill dwar it-trademark tal-Unjoni Ewropea, u li jħassar ir-Regolament Delegat (UE) 2017/1430 (ĠU 2018, L 104, p. 1), minħabba li dawn kienu diretti kontra l-istess deċiżjoni tad-Diviżjoni tal-Kanċellazzjoni. Barra minn hekk, il-Bord tal-Appell ikkonferma d-deċiżjoni tad-Diviżjoni tal-Kanċellazzjoni u, għaldaqstant, ċaħad ir-rikorsi fil-Każijiet R 1415/2022‑2 u R 1421/2022‑2 u kkundanna lir-rikorrenti u lill-intervenjenti jbatu, kull waħda minnhom, l-ispejjeż rispettivi tagħhom.
[omissis]
II. It-talbiet tal-partijiet
12
Ir-rikorrenti titlob, essenzjalment, li l-Qorti Ġenerali jogħġobha:
–
tannulla d-deċiżjoni kkontestata sa fejn tiċħad l-appell tagħha kontra d-deċiżjoni tad-Diviżjoni tal-Kanċellazzjoni tal‑1 ta’ Ġunju 2022;
–
tiċħad ir-rikors inċidentali;
–
tikkundanna lill-EUIPO u lill-intervenjenti għall-ispejjeż.
–
tikkundanna lill-intervenjenti għall-ispejjeż relatati mar-rikors inċidentali.
13
L-EUIPO jitlob li l-Qorti Ġenerali jogħġobha:
–
tiċħad ir-rikors prinċipali u r-rikors inċidentali fl-intier tagħhom;
–
tikkundanna lir-rikorrenti għall-ispejjeż sostnuti fil-kuntest tar-rikors prinċipali u lill-intervenjenti għall-ispejjeż sostnuti fil-kuntest tar-rikors inċidentali, fil-każ li tissejjaħ seduta.
14
L-intervenjenti titlob, essenzjalment, li l-Qorti Ġenerali jogħġobha:
–
tiċħad ir-rikors prinċipali fl-intier tiegħu;
–
tannulla d-deċiżjoni kkontestata sa fejn tiċħad l-appell tagħha kontra d-deċiżjoni tad-Diviżjoni tal-Kanċellazzjoni tal‑1 ta’ Ġunju 2022;
–
tikkundanna lir-rikorrenti għall-ispejjeż, inklużi dawk sostnuti quddiem il-Bord tal-Appell.
III. Fid-dritt
[omissis]
A.
Fuq ir-rikors inċidentali
1. Fuq l-ammissibbiltà tar-rikors inċidentali
101
Permezz ta’ att separat, ippreżentat fir-Reġistru tal-Qorti Ġenerali fit‑3 ta’ Ġunju 2024, ir-rikorrenti qajmet eċċezzjoni ta’ inammissibbiltà kontra r-rikors inċidentali taħt l-Artikolu 130(1) tar-Regoli tal-Proċedura tal-Qorti Ġenerali. F’dan ir-rigward, l-ewwel nett, hija ssostni li mill-Artikolu 184 tar-Regoli tal-Proċedura jirriżulta li rikors inċidentali quddiem il-Qorti Ġenerali huwa ammissibbli biss jekk ikun dirett kontra l-istess deċiżjoni bħal dik ikkontestata fil-kuntest tar-rikors prinċipali. Issa, fid-deċiżjoni kkontestata, il-Bord tal-Appell iddeċieda fuq żewġ rikorsi distinti rreġistrati bin-numri R 1415/2022‑2 u R 1421/2022‑2, li kienu ngħaqdu għal finijiet amministrattivi. Għalhekk, peress li r-rikors prinċipali ppreżentat quddiem il-Qorti Ġenerali huwa intiż għall-annullament tad-deċiżjoni kkontestata sa fejn din ċaħdet ir-rikors irreġistrat bin-numru R 1421/2022‑2, l-intervenjenti tista’ tippreżenta rikors inċidentali biss kontra d-deċiżjoni li tiddeċiedi fuq dan ir-rikors. It-tieni nett, ir-rikorrenti ssostni li, peress li d-deċiżjoni kkontestata fil-Każ R 1421/2022‑2 laqgħet it-talba tal-intervenjenti, din ma għandhiex, fi kwalunkwe każ, interess ġuridiku kontra din id-deċiżjoni.
102
L-intervenjenti titlob iċ-ċaħda ta’ din l-eċċezzjoni ta’ inammissibbiltà. Mistoqsija waqt is-seduta, l-EUIPO ssottomettiet ruħha għall-kompetenza tal-Qorti Ġenerali.
103
Fl-ewwel lok, skont l-Artikolu 184(1) tar-Regoli tal-Proċedura, it-talbiet tar-rikors inċidentali għandhom ikunu intiżi għall-annullament jew għall-bidla tad-deċiżjoni tal-Bord tal-Appell fuq punt li ma jkunx tqajjem f’dik id-deċiżjoni.
104
L-ewwel nett, għandu jitfakkar li, f’dan il-każ, ir-rikorrenti u l-intervenjenti kienu ppreżentaw żewġ rikorsi distinti kontra d-deċiżjoni tad-Diviżjoni tal-Kanċellazzjoni tal‑1 ta’ Ġunju 2022, bir-referenzi R 1415/2022‑2 u R 1421/2022‑2.
105
Konformement mal-Artikolu 67 tar-Regolament 2017/1001, ir-rikorrenti u l-intervenjenti kienu awtomatikament partijiet fiż-żewġ proċedimenti paralleli quddiem il-Bord tal-Appell.
106
Skont l-Artikolu 35(5) tar-Regolament Delegat 2018/625, il-Bord tal-Appell eżamina l-appelli fil-Każijiet R 1415/2022‑2 u R 1421/2022‑2 matul l-istess proċedimenti, li fi tmiemhom huwa adotta d-deċiżjoni kkontestata.
107
Fid-deċiżjoni kkontestata, il-Bord tal-Appell għalhekk iddeċieda fuq ir-rikorsi fil-Każijiet R 1415/2022‑2 u R 1421/2022‑2 kontra l-istess deċiżjoni tad-Diviżjoni tal-Kanċellazzjoni u li kienu jinvolvu l-istess partijiet.
108
It-tieni nett, permezz tar-rikors prinċipali, ir-rikorrenti titlob lill-Qorti Ġenerali tannulla d-deċiżjoni kkontestata sa fejn il-Bord tal-Appell ċaħad ir-rikors fil-Każ R 1421/2022‑2. Ir-rikors inċidentali huwa intiż, min-naħa tiegħu, għall-annullament tad-deċiżjoni kkontestata sa fejn fiha l-Bord tal-Appell iddeċieda li jiċħad ir-rikors fil-Każ R 1415/2022‑2.
109
Minn dan isegwi li r-rikors inċidentali huwa intiż għall-annullament tad-deċiżjoni kkontestata fuq punt li ma tqajjimx f’dik id-deċiżjoni fis-sens tal-Artikolu 184(1) tar-Regoli tal-Proċedura.
110
Għalhekk, ir-rikorrenti tiżbalja meta tallega li r-rikors inċidentali jirrigwarda, essenzjalment, deċiżjoni distinta minn dik ikkontestata fil-kuntest tar-rikors prinċipali, bi ksur tal-artikolu msemmi iktar ’il fuq.
111
Fit-tieni lok, skont ġurisprudenza stabbilita, rikors għal annullament ippreżentat minn persuna fiżika jew ġuridika jkun ammissibbli biss sa fejn din tal-aħħar ikollha interess fl-annullament tal-att ikkontestat. Tali interess jippresupponi li l-annullament ta’ dan l-att jista’ jkollu, minnu nnifsu, konsegwenzi legali u li r-rikors b’hekk jista’, bl-eżitu tiegħu, jipprovdi benefiċċju lill-parti li ressqitu (ara s-sentenza tat‑18 ta’ Ottubru 2018, Gul Ahmed Textile Mills vs Il‑Kunsill, C‑100/17 P, EU:C:2018:842, punt 37 u l-ġurisprudenza ċċitata).
112
F’dan il-każ, ir-rikors inċidentali huwa intiż għall-annullament tad-deċiżjoni kkontestata sa fejn din ċaħdet ir-rikors tal-intervenjenti ppreżentat fil-Każ R 1415/2022‑2 u, għaldaqstant, jikkonferma d-deċiżjoni tad-Diviżjoni tal-Kanċellazzjoni li kienet iddikjarat ir-revoka tad-drittijiet tal-proprjetarju tar-reġistrazzjoni internazzjonali kkontestata, b’mod partikolari għall-“basktijiet għall-isport” inklużi fil-klassi 18 u għaż-“żraben; żraben għall-isport; żraben għal skopijiet rikreattivi” inklużi fil-klassi 25 (ara l-punti 8 u 10 iktar ’il fuq).
113
Fil-każ li l-Qorti Ġenerali tilqa’ t-talbiet tal-intervenjenti u tannulla d-deċiżjoni kkontestata, il-Bord tal-Appell ikun għalhekk obbligat jiddeċiedi mill-ġdid fuq ir-rikors tal-intervenjenti ppreżentat fil-Każ R 1415/2022‑2 u jkun jista’, f’dan il-kuntest, jadotta deċiżjoni differenti minn dik annullata mill-Qorti Ġenerali. Ir-rikors inċidentali għalhekk jista’, bl-eżitu tiegħu, jagħti benefiċċju lill-intervenjenti.
114
Għalhekk, kuntrarjament għal dak li tallega r-rikorrenti, il-fatt li d-deċiżjoni kkontestata laqgħet it-talba tal-intervenjenti fir-rigward tal-Każ R 1421/2022‑2 ma jistax iċaħħadha minn interess ġuridiku kontra d-deċiżjoni kkontestata sa fejn din ċaħdet ir-rikors fil-Każ R 1415/2022‑2.
115
Fid-dawl ta’ dak li ntqal iktar ’il fuq, l-eċċezzjoni ta’ inammissibbiltà hija infondata u għandha tiġi miċħuda.
[omissis]
Għal dawn il-motivi,
IL-QORTI ĠENERALI (It‑Tieni Awla)
taqta’ u tiddeċiedi:
1)
Ir-rikors prinċipali u r-rikors inċidentali huma miċħuda.
2)
Barry’s Bootcamp Holdings LLC għandha tbati l-ispejjeż rispettivi tagħha u l-ispejjeż sostnuti mill-Uffiċċju tal-Proprjetà Intellettwali tal-Unjoni Ewropea (EUIPO) fil-kuntest tar-rikors prinċipali.
3)
Hummel Holding A/S għandha tbati l-ispejjeż rispettivi tagħha u l-ispejjeż sostnuti mill-EUIPO fil-kuntest tar-rikors inċidentali.
Marcoulli
Schwarcz
Spangsberg Grønfeldt
Mogħtija f’qorti bil-miftuħ fil-Lussemburgu, fl‑24 ta’ Settembru 2025.
Firem
(
*1
)	Lingwa tal-kawża: l-Ingliż.
(
1
)	Qed jiġu rriprodotti biss il-punti ta’ din is-sentenza li l-Qorti Ġenerali tqis li l-pubblikazzjoni tagħhom hija utli.